鯀廟
作者：李復
朝代：宋

paragraphs: 治水弗績鯀當殛，逃入羽淵爲黄能。
韓山東北有荒廟，豕象冕服吁怪哉。
鄉社養牲禁畜豕，恐觸神怒風雷災。
秦漢以來不讀禮，祝尸鼎俎如優俳。
魂魄久與魑魅雜，野妖陰怪憑草萊。
高山南北二千里，谽豁鑿斷龍門開。
昆侖長河走出海，神禹功大不可偕。
後王書稱嗣天子，永爲萬世嚴祠齋。
爲崇王像備冠舄，寢廡敞侈完傾摧。
明飭有司正祀典，春秋致祭吾自來。